ปั่น ปลุก ลุก สร้างกระแสรณรงค์ โครงการ 3 ล้าน 3 ปี เลิกบุหรี่ทั่วไทย เทิดไท้องค์ราชัน ปีที่ 3
6 หน่วยงานหลัก และภาคีเครือข่ายฯ สายใต้ ร่วมใจสร้างประวัติศาสตร์ ปั่น ปลุก ลุก สร้างกระแสรณรงค์ โครงการ 3 ล้าน 3 ปี เลิกบุหรี่ทั่วไทย เทิดไท้องค์ราชัน ปีที่ 3

นายแพทย์อุทิศศักดิ์ หริรัตนกุล นายแพทย์สาธารณสุขจังหวัดสงขลาเปิดและปล่อยตัวขบวนจักรยาน(สายใต้อ่าวไทย) โครงการ “6x4 ปั่น ปลุก ลุก สร้างกระแสรณรงค์โครงการ 3 ล้าน 3 ปี เลิกบุหรี่ทั่วไทย เทิดไท้องค์ราชัน สู่ปีที่ 3” พร้อมนำกล่าวคำประกาศเจตนารมณ์ปลุกใจการเลิกบุหรี่และสิ่งเสพติด ณ สนามวิทยาลัยเทคโนโลยีหาดใหญ่ อำเภอบางกล่ำ จังหวัดสงขลา 

นายแพทย์อุทิศศักดิ์ หริรัตนกุล กล่าวว่า จากการที่กระทรวงสาธารณสุข ร่วมกับสำนักงานกองทุนสนับสนุนการสร้างเสริมสุขภาพ (สสส.) มูลนิธิเครือข่ายหมออนามัย สมาคมหมออนามัย ชมรมสาธารณสุขแห่งประเทศไทย สมาคมวิชาชีพสาธารณสุข ซึ่งเป็น 6 หน่วยงานหลักและภาคีเครือข่ายทั่วประเทศ ร่วมดำเนินการโครงการ “ 3 ล้าน 3 ปี เลิกบุหรี่ทั่วไทย เทิดไท้องค์ราชัน” เพื่อให้ผู้สูบบุหรี่เลิกสูบบุหรี่ โดยตั้งเป้าหมายให้มีผู้เลิกสูบบุหรี่อย่างต่อเนื่องให้ได้ไม่น้อยกว่า 6 เดือนหรือตลอดชีวิตให้ได้จำนวน 3 ล้านคน ในระยะเวลา 3 ปี (ปี 2559-2561) เพื่อสร้างเสริมสุขภาพ ลดปัญหาการเจ็บป่วยและการสูญเสียจากการสูบบุหรี่ ซึ่งข้อมูล ณ สิ้นเดือนพฤษภาคม 2561 มีผลงานผู้เข้าร่วมเลิกบุหรี่ทั้งประเทศ ประมาณ 1.2 ล้านคน และมีผู้เลิกบุหรี่อย่างต่อเนื่องให้ได้ไม่น้อยกว่า 6 เดือนประมาณ 1.1 แสนคน โดยปี 2561 ก้าวย่างเข้าสู่ปีที่ 3 จึงมีความร่วมมือของ 6 หน่วยงานหลักดังกล่าว  ร่วมใจปั่นจักรยานจาก 4 ภาค ร่วมกับภาคีเครือข่ายต่างๆ ทั่วประเทศ  เพื่อรณรงค์ลด ละ เลิก การสูบบุหรี่ ทำความดีเพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร รัชกาลที่ 9 เพื่อเทิดพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ 10